


Dengan nama Allah 

Yang Maha Penyayang dan Maha Pengasih 


Ayat-ayat dan Terjemahan 













"Binasalah dua tangan Abu Lahab dan sesungguhnya la 
tetap binasa(l). la tidak dapat ditolong hartanya dan segala 
usahanya(2). la akan merasa api Neraka yang mempunyai 
pucuk api yang marak bernyala(3). Dan juga isterinya 
pembawa kayu api(4). Di lehernya (terikat) tali dari sabut 
yang terpintal kukuh. "(5). 


(Latar belakang dan pokok pembicaraan) 

Nama tubuh Abu Lahab ialah Abdul 'Uzza ibn Abdul 
Muttalib. la adalah bapa saudara Nabi s.a.w. la digelar 
"Abu Lahab" yang bererti "bapa pucuk api" kerana 
mukanya yang berseri-seri, la dan isterinya "Ummu 
Jamil" merupakan orang-orang yang paling kuat atau 
sengit menyakiti Nabi s.a.w. dan mengganggu 
da'wah yang dibawanya. 

Kata Ibn lshaq: Aku telah diceritakan oleh Husayn 
ibn Abdullah ibn 'Ubaydullah ibn 'Abbas katanya: Aku 
dengar Rabi'ah ibn 'Ibad ad-Dayli bercerita: Aku 
bersama-sama ayahku dan ketika itu aku masih muda, 
aku melihat Rasulullah s.a.w. mengikuti qabilah- 
qabilah dan di belakangnya diekori oleh seorang lelaki 
bermata juling berwajah cerah dan berambut panjang 
mencecah bahu. Rasulullah s.a.w. berhenti menemui 
qabilah dan berseru: 'Wahai suku anu! Aku adalah 
utusan Allah kepada kamu. Aku menyuruh kamu 
menyembah Allah dan jangan mempersekutui-Nya 
dengan sesuatu apa. Aku minta kamu sekalian 
percaya kepadaku dan mempertahankanku sehingga 
aku dapat menyempurnakan tugas da'wah yang 
dibangkitkanku kerananya." Apabila Rasulullah s.a.w. 
selesai berbicara, maka lelaki yang mengekorinya itu 


tampil berkata: 'Wahai suku anu! Orang ini mahu 
kamu membuang berhala-berhala al-Laata dan al- 
'Uzza dan juga, membuang sekutu-sekutu kamu dari 
jin suku Malik ibn 'Aqmas, dan meminta kamu 
mengikut bid'ah dan kesesatan yang dibawa olehnya. 
Oleh itu, janganlah kamu dengar perkataannya dan 
janganlah kamu ikutinya," Lalu aku bertanya ayahku: 
"Siapakah orang itu?" Jawabnya: "Itulah bapa 
saudaranya Abu Lahab." (Hadith ini juga diriwayatkan 
oleh al-lmam Ahmad dan at-Tabrani dengan lafaz 
yang sama). 

Ini adalah salah satu contoh tindak-tanduk jahat 
Abu Lahab terhadap da'wah Islam dan terhadap 
Rasulullah s.a.w. Isterinya Ummu Jamil sentiasa 
membantunya dalam kempen-kempen yang zalim itu. 
Nama tubuh Ummu Jamil ialah Arwa binti Harb ibn 
Umayyah saudara perempuan Abu Sufyan. 

Abu Lahab telah mengambil sikap memusuhi 
Rasulullah s.a.w. sejak hari pertama beliau berda'wah. 
Menurut sebuah hadith yang dikeluarkan oleh al- 
Bukhari dari Ibn 'Abbas: Nabi s.a.w. keluar ke satu 
kawasan tanah rata dan naik ke atas bukit lalu 
berseru: "Marilah sekalian bersedia!" Lalu suku 
Quraysy keluar berhimpun dan beliau pun bersabda: 
"Apakah fikiran kamu jika aku katakan kepada kamu 
bahawa musuh akan menyerang kamu di pagi ini atau 
di petang ini? Adakah kamu percaya kepada 
perkataanku?" Jawab mereka: "Ya, kami percaya." 
Lalu beliau bersabda: "Aku datang untuk 

mengingatkan tentang 'azab yang amat dahsyat." 
Abu Lahab terus membantah: "Apakah kerana ini 
engkau kumpulkan kami sekalian? Binasalah 
engkau!". Lalu Allah menurunkan ayat vfl ^ ^ 
hingga akhir. Dan mengikut satu riwayat yang lain, 
Abu Lahab berdiri menggoyang-goyangkan dua 
tangannya dengan kuat sambil berkata: "Binasalah 
engkau selama-lamanya! Apakah kerana ini engkau 
kumpulkan kami sekalian?" Lalu Allah turunkan surah 
ini. 

Apabila suku Bani Hasyim dengan pimpinan Abu 
Talib bersatupadu untuk melindungi Nabi s.a.w., 
walaupun mereka tidak memeluk agamanya, kerana 
menyahuti panggilan semangat kesukuan, maka Abu 
Lahab telah menentang keputusan saudara- 
saudaranya dan terus menyebelahi pakatan Quraysy. 
la turut bersama dalam surat perisytiharan yang ditulis 
oleh orang-orang Quraysy untuk memulau suku Bani 
Hasyim, dan melaparkan mereka supaya mereka 
menyerahkan Nabi Muhammad s.a.w. kepada 
mereka. 

Abu Lahab juga telah melamar Ruqayyah dan 
Ummu Kalthum anak perempuan Nabi s.a.w. untuk 
dikahwinkan dengan dua orang anak lelakinya 
sebelum beliau dibangkitkan menjadi rasul, tetapi 
sebaik sahaja Nabi s.a.w, dilantik menjadi rasul, Abu 
Lahab menyuruh kedua orang anaknya menceraikan 
Ruqqayah dan Ummu Kalthum untuk menambahkan 
beban kepada Nabi s.a.w. 

Gangguan Abu Lahab Dan Isterinya 
Terhadap Rasulullah 

Demikianlah Abu Lahab dan isterinya Ummu Jamil 
terus mengaturkan tentangan-tentangan yang 
membabi buta dan tidak mengenal damai terhadap 
Nabi s.a.w. dan da'wahnya. Oleh kerana rumah 
kediaman Abu Lahab berdekatan dengan rumah Nabi 
s.a.w., maka gangguan-gangguan mereka menjadi 
lebih sengit terhadap Nabi s.a.w. Menurut riwayat, 
Ummu Jamil telah membawa duri-duri dan 
meletakkannya di jalan-jalan yang dilalui oleh Nabi 
s.a.w. Ada pula pendapat yang mengatakan bahawa 
maksud dikatakan Ummu Jamil itu membawa kayu 
api ialah suatu sindiran terhadap usaha-usahanya 
yang jahat menyakiti, membuat fitnah dan 
mengumpat Rasulullah s.a.w. 


"la akan merasa api Neraka yang mempunyai pucuk api yang 
marak bernyala. "(3) 


Allah menyebut pucuk api yang marak bernyala 
sebagai gambaran bagaimana dahsyat dan ngerinya 
api itu menyala dan membakar. 




"Dan juga isterinya pembawa kayu api. "(4). 



"Di lehernya (terikat) tali dari sabut yang terpintal kukuh. "(5) 


Maksudnya ialah isterinya akan turut sama dibakar 
api Neraka dengan keadaannya membawa kayu api, 
dan di lehernya terikat tali sabut, yakni ia diikatkan 
dengan tali itu di dalam Neraka, atau yang 
dimaksudkan dengan tali itu ialah dengan 
pengertiannya yang hakiki iaitu tali yang telah 
dijadikan pengikat kayu api iaitu dahan-dahan kayu 
yang berduri (yang dibawa dan diletakkan di jalan 
yang dilalui Nabi s.a.w.) dengan pengertian metafora, 
iaitu maksud dari membawa kayu api itu ialah kiasan 
dari membawa gangguan yang jahat dan umpat keji. 


****** 


(Pentafsiran ayat-ayat 1 - 5) 

Surah ini diturunkan sebagai jawapan atas 
perisytiharan perang Abu Lahab dan isterinya 
terhadap Rasulullah s.a.w., dan Allah sendiri 
mengambil alih teraju peperangan itu bagi pihak 
Rasulullah s.a.w. 

"Binasalah dua tangan Abu Lahab. "(1) 

Kata-kata bererti kebinasaan, kemusnahan dan 
kelenyapan, dan maksud ^ (yang pertama binasalah) 
merupakan do'a dan maksud 4“ yang kedua 
"sesungguhnya ia tetap binasa" ialah pernyataan 
bahawa do'a kebinasaan itu telah terlaksana. Di 
dalam sepotong ayat yang pendek di permulaan surah 
dimulakan dengan do'a yang terus menjadi kenyataan 
yang menamatkan pertarungan, dan. tabir pun 
dilabuhkan. 

Ayat-ayat yang berikut merupakan penjelasan dari 
apa yang telah berlaku. 

"la tidak dapat ditolong hartanya dan segala usahanya. "(2) 

Maksudnya ialah Abu Lahab telah binasa. Harta dan 
segala usahanya tidak dapat menolong dan 
menghalanginya dari kebinasaan. Itulah balasan di 
dunia, sedangkan balasan di Akhirat: 


Keindahan Pengungkapan Dalam Surah Ini 

Pengungkapan ayat-ayat dalam surah ini amat 
selaras, halus dan jelas dengan maudhuk dan 
suasananya. Di sini kami petikkan beberapa baris dari 
buku untuk menjelaskan kesan 

surah ini di dalam hati Ummu Jamil: 

"Abu Lahab (bapa pucuk api) akan diseksakan 
dalam pucuk api Neraka yang marak bernyala, dan 
isterinya juga akan diseksa bersama, sedangkan di 
lehernya terikat tali dari pintalan sabut. Di sini 
terdapat keselarasan dari segi kata-kata dan dari segi 
gambaran. Di dalam Neraka ada pucuk-pucuk api 
yang marak bernyala-nyala, di mana Abu Lahab (bapa 
pucuk api) akan dibakar. Isterinya Ummu Jamil 
membawa kayu api (duri) dan meletakkan di tengah 
jalan yang dilalui Nabi Muhammad s.a.w. untuk 
menyakitinya (dengan pengertiannya yang hakiki atau 
metafora). Kayu api yang dibawanya itu merupakan 
bahan-bahan bakar yang mencetuskan pucuk api. la 
memberkas kayu-kayu itu dengan tali, kerana itu ia 
akan dibeienggu dengan tali yang sama ketika dia 
di'azab kelak di dalam Neraka yang mempunyai 
pucuk-pucuk api yang marak bernyala supaya 
balasannya setimpal dengan perbuatannya. 
Pengungkapan itu memberi satu gambaran yang 
sempurna dengan isi kandungannya yang bersahaja 
iaitu kayu api, tali, api. Neraka dan pucuk api di mana 
Abu Lahab dan isterinya yang suka membawa kayu 
api dibakar dengannya. 

Di sana terdapat pula keselarasan dari jenis yang 
lain, iaitu keselarasan di antara bunyi kalimat-kalimat 
dengan bunyi yang terbit dari ikatan tali yang 

memberkas kayu-kayu api dan bunyi cerutan leher 
dengan tali itu ^ . 

Bacalah: ^ <iuj nescaya anda dapati 

bunyinya yang keras serupa dengan bunyi tali yang 
mengikat kayu-kayu api, juga serupa dengan bunyi 
tali yang mencerut leher, dan seterusnya selaras 
dengan suasana kemarahan dan ancaman yang 
menyelubungi surah ini. 

Demikianlah bertemunya keselarasan bunyi irama 
kalimat-kalimat bersama bunyi harakat gerak-geri 
dengan keselarasan gambaran-gambaran segala 
butirannya dan keselarasan menggunakan kata-kata 
yang serupa dan menjaga imbangan dalam 
perungkapan, dan seterusnya selaras dengan suasana 
surah dan sebab nuzul, dan semua keselarasan itu 
tercapai dalam lima ayat yang pendek dalam satu 
surah Al-Qu'ran yang amat pendek". 


Kesan Surah Ini Kepada Ummu Jamil 

Pengungkapan selaras yang kuat inilah yang 
membuat Ummu Jamil mengira Rasulullah s.a.w. telah 
mengejeknya dengan sajak, terutama apabila surah ini 
tersiar dengan luas membawa ancaman, kecaman 
dan gambaran yang khusus menghina Ummu Jamil. 
Gambaran itu benar-benar menghinakan seorang 
wanita yang angkuh dan bongkak dengan asal-usul 
keturunannya, la digambarkan dengan gambaran 
"seorang perempuan yang membawa kayu api 
dengan seutas tali terikat di lehernya/' iaitu 
mengikut uslub yang kuat yang lumrah di sisi orang- 
orang Arab. 

Menurut Ibn lshaq, apabila Ummu Jamil mendengar 
ayat-ayat Af-Qu'ran yang mencaci dirinya dan 
suaminya, ia terus datang menemui Rasulullah s.a.w. 
yang pada masa itu sedang duduk di masjid 
berhampiran Kaabah bersama Abu Bakr as-Siddiq. Di 
tangannya ia menggenggam seketul batu, tetapi 
apabila ia berdiri di hadapan kedua-duanya, Allah 
jadikan penglihatannya tidak nampak Rasulullah 
s.a.w. melainkan Abu Bakr seorang sahaja. Lalu ia 
bertanya: "Hai Abu Bakr! Di mana sahabatmu? Aku 
dengar dia mengejek aku dengan sajak. Demi Allah, 
jika aku temuinya, aku akan hentamnya dengan batu 
ini. Demi Allah, aku juga seorang penyajak. Lalu ia 
bersajak: 

f f ^ ^ 

o ja\j <, UJu 

Yang bermaksud: "Kami tidak akan ikut 

Muhammad yang tercela’, begitu juga kami tidak 
akan menerima agama yang dibawa olehnya." 


Setelah itu ia beredar dari situ. Abu Bakr berkata: 
"Wahai Rasulullah, tidakkah anda nampak ia melihat 
anda?" Jawab Rasulullah s.a.w.: "la tidak nampak 
aku, Allah telah jadikan matanya tidak nampak aku." 

Menurut riwayat al-Hafiz Abu Bakr al-Bazzar 
dengan sanadnya dari Ibn 'Abbas katanya: Sebaik 
sahaja turunnya surah ini, isteri Abu Lahab pun 
datang. Ketika itu Rasulullah s.a.w. sedang duduk 
bersama Abu Bakr. Lalu Abu Bakr pun berkata: "Jika 
anda jauhkan diri, ia tidak dapat menyakiti anda." 
Jawab Rasulullah s.a.w.: "Sesungguhnya di antaraku 
dan dia -akan didindingkan Allah." Ummu Jamil terus 
datang dan-berdirr di hadapan Abu Bakr seraya 
berkata: "Hai Abu Bakr! Sahabatmu telah mengejek 
aku dengan sajak." Jawab Abu Bakr: "Tidak, demi 
Kaabah ini, ia tidak pernah bersajak dan tidak pula 
pernah berkata dengan sajak." Jawab Ummu Jamil: 
"Engkau betul." Apabila ia berundur dari situ, Abu 
Bakr bertanya Rasulullah, "Adakah ia tidak nampak 
and a?" Jawab Rasulullah s.a.w.: "Ya. la tidak 
nampak. Malaikat sentiasa melindungiku sehingga ia 
pergi." 

Rakaman Kecaman Abadi Terhadap Abu Lahab 
Dan Isterinya 

Demikianlah memuncak kemarahan Ummu Jamil 
terhadap surah ini yang disangkakan sebagai sebuah 
sajak, kerana biasanya ejekan atau sindiran di masa 
itu dilakukan dengan perantaraan sajak. Dan 
sangkaannya itu telah ditolak oleh Abu Bakr. Walau 
bagaimanapun, gambaran yang memberi sepenuh 
penghinaan itu telah dirakamkan dalam kitab suci 
yang kekal dan dalam lembaran alam al-wujud, iaitu 
rakaman kemurkaan Allah dan perisytiharan 
'perangnya terhadap Abu Lahab dan isterinya sebagai 
balasan atas tipu dayanya menentang da'wah Allah 
dan Rasul-Nya. Kebinasaan dan kehinaan itulah 
balasan penentang-penentang da'wah Allah di dunia, 
sementara balasan Neraka akan dilakukan pada Hari 
Akhirat. Penghinaan yang diisyaratkan dengan kata- 
kata "tali" adalah terpalit di dunia dan di Akhirat. 




Yang dimaksudkan oleh Ummu Jamil dengan kata-kata bri* 

"Muzammaman" (yang tercela) ialah Muhammad (yang 
terpuji). Kedua-dua kata-kata itu mempunyai timbangan 

bunyi yang sama dan makna yang bertentangan. Inilah bukti seorang penyair sebagaimana yang didakwakannya. 
kemahiran Ummu Jamil mempermainkan kata-kata sebagai (Penterjemah). 


